A BIZOTTSÁG 2158/2005/EK RENDELETE
(2005. december 23.)
a 32/2000/EK tanácsi rendeletnek a jutából és kókuszrostból készült termékekre vonatkozó közösségi vámkontingensek meghosszabbítása tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a GATT-egyezményben előírt közösségi vámkontingensek és egyes egyéb közösségi vámkontingensek megnyitásáról és kezeléséről, és a kontingensek kiigazítására vonatkozó részletes szabályok megállapításáról, valamint az 1808/95/EK tanácsi rendelet hatályon kívül helyezéséről szóló, 1999. december 17-i 32/2000/EK tanácsi rendeletre (1) és különösen annak 9. cikke (1) bekezdése b) pontjának második francia bekezdésére,
mivel:
(1)
Az ENSZ Kereskedelmi és Fejlesztési Konferenciáján (UNCTAD) tett felajánlásával összhangban és általános preferenciális rendszere (GSP) mellett a Közösség 1971-ben tarifális preferenciákat vezetett be egyes fejlődő országokból származó, jutából és kókuszrostból készült termékekre. Ezek a preferenciák a közös vámtarifa vámtételeinek fokozatos csökkentésében, illetve 1978-tól 1994. december 31-ig e vámtételek teljes felfüggesztésében nyilvánultak meg.
(2)
Az általános preferenciális rendszer 1995. évi hatálybalépése óta a Közösség a GATT-egyezmény mellett autonóm, nulla százalékos közösségi vámkontingenseket nyitott meg meghatározott mennyiségű, jutából és kókuszrostból készült termékek számára. A 32/2000/EK rendelet által ezen termékek számára megnyitott vámkontingenseket a 25/2005/EK bizottsági rendelet (2)2005. december 31-ig meghosszabbította.
(3)
Mivel a tarifális preferenciák általános rendszerének alkalmazásáról szóló, 2005. június 27-i 980/2005/EK tanácsi rendelet (3)2008. december 31-ig meghosszabbította az általános preferenciális rendszert, a jutából és kókuszrostból készült termékek vámkontingensére vonatkozó szabályozást is meg kell hosszabbítani 2008. december 31-ig.
(4)
A 32/2000/EK rendeletet ezért ennek megfelelően módosítani kell.
(5)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
A 32/2000/EK rendelet III. mellékletében az ötödik oszlopban („A kontingens alkalmazásának ideje”) a 09.0107, 09.0109 és 09.0111 tételszámoknál feltüntetett „2005.1.1-2005.12.31.” helyébe a „2006.1.1-2006.12.31., 2007.1.1-2007.12.31. és 2008.1.1-2008.12.31.” szöveg lép.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
A rendeletet 2006. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. december 23-án.